氫

氫係元素一種，符號H，原子序號1，原子重量1.007947，係質量最輕嘅元素，亦係宇宙含量最多嘅元素，大約佔宇宙非暗物質質量75%。喺主星序上面嘅恆星主要成分都係電漿態嘅氫，係恆星核心進行核聚變必須嘅物質。而喺地球上，自然條件形成嘅游離態氫單質比較罕見。佢密度0.00008988，溶點14.175，沸點20.28，熱容量有14.304，電負度有2.2。

氫非常唔穩定，易燃。

氫最常見嘅同位素又叫做氕，原子核只有一個質子，冇中子，電子殼只有一粒電子，氫另外有兩個同位素——氘同埋氚。氘同氚嘅電子殼同樣只有一粒電子，原子核亦同樣只有一個質子，但氘嘅原子核有一個中子，氚嘅原子核就有兩個中子。

氫可以喺恆星嘅核心結合成氦。

性質

燃燒反應 
氫氣係極度易燃嘅：

2 H2(g) + O2(g) → 2 H2O(l) + 572 kJ (286 kJ/mol)

佢嘅燃燒焓係 -286 kJ/mol。

氫氣同空氣以 4-74%嘅濃度混合，或者同氯氣以5-95%混合，都會形成爆炸性嘅氣體，火花、熱力同陽光都可以引發爆炸。氫氣嘅自燃溫度係 500 °C。

用處 
氫因為比空氣輕，所以如果用來整氣球就可以飄上天。氫曾經係用來整氫氣球或者飛船，載人飛來飛去，不過因為氫好易燃，唔小心處理嘅話隨時會爆炸，所以好多人都改用雖然比較貴，但係安全啲嘅氦代替氫。除此之外，氫重可以用來合成阿摩尼亞同埋鹽酸。

發現 

16世紀末期，瑞士化學家巴拉采爾斯將鐵放入硫酸，鐵片同硫酸發生反應，放出好多氫泡——氫氣。但係直到1766年，氫先被英國科學家亨利·卡雲迪殊確定係化學元素，當時叫做可燃空氣，重証明到佢喺空氣入面同氧氣燃燒形成水。所以氫氣被認為係最理想嘅燃料，放熱量多，無污染。

名嘅由來 
 希臘話 hydro+genes，意思係「產生水」嘅物質。
 中文原本叫「氫氣」做「輕氣」，「氫」係之後新造嘅形聲字。
 日文同韓文跟希臘話嘅原義，叫做「水素」。

非金屬